በኮሮና ቫይረስ የተያዙ ሰዎች ቁጥር ከ4 ሚሊዮን መብለጡ ቢገለጽም ከዚያም በላይ እንደሆነ ተመላከተ፡፡
ባሕር ዳር፡ ግንቦት 02/2012 ዓ.ም (አብመድ) በጆን ሆፒኪንስ ዩኒቨርሰቲ መረጃ መሠረት በዓለማቀፍ ደረጃ በኮሮና ቫይረስ የተያዙ ሰዎች ቁጥር ከ4 ሚሊዮን 101 ሺህ 900 አልፏል፡፡ የሟቾች ቁጥርም ከ280 ሺህ በላይ ደርሷል፡፡ ከዚህ ውስጥ አሜሪካ በቫይረሱ ከተያዙት ከሩብ በላዩን፣ ከሞቱት ደግሞ ሲሶውን ድርሻ ትወስዳች፡፡ባለሙያዎች ታዲያ ‘‘የሀገራት የመመርመር አቅም ውስን መሆን እንጅ በቫይረሱ የተያዙ ሰዎች ቁጥር ከምንሰማው በጣም ከፍ ያለ ነው’’ እያሉ መሆኑን ቢቢሲ ዘግቧል፡፡በየዕለቱ በቫይረሱ የሚሞቱ ሰዎች ቁጥር ከዚህ ቀደም ከፍተኛ በነበረባቸው እንደ ስፔን ያሉ ሀገራት እየቀነሰ ቢመስልም የገደቦች መነሳት ግን ግርሻ አስከትሎ የበለጠ እልቂት እንዳያመጣ ተሰግቷል፡፡ ስፔን 262 ሺህ 783 ሰዎች በቫይረሱ ተይዘውባት 26 ሺህ 478 ሰዎችን በሞት ተነጥቃለች፡፡የመንግሥታት ትኩረትም ወረርሽኑን ከመከላከል ይልቅ ምጣኔ ሀብቱን ወደመታደግ ያዘነበለ እየመሰለ መሆኑም ተመላክቷል፡፡ በእርግጥ ወረርሽኙን ገበያውንና የአቅርቦት ሰንሰለቱን በጣጥሶታል፤ መንግሥታት ይህንን ለመታደግ ቢተጉ ላይገርምም ይችላል፡፡አንድ የቻይና ባለስልጣን ‘‘የኮሮና ወረርሽኝ በጤና ሥርዓታችን ውስጥ የነበረውን ድክመት ያጋለጠ ነበር’’ ማለታቸውን ተከትሎ ቢቢሲ ‘‘በቫይረሱ ዙሪያ በቂ መረጃ አልሰጠችም እየተባለች ስትተች የነበረችው ቻይና ድክመቷን ያመነችበት ፍንጭ ነው’’ የሚል ብያኔ ያለው ዘገባ ሰርቷል፡፡